(1) झिड़ी दा मेला—जम्मू थमां चौदां-पन्दरां किलोमीटर दूर झिड़ी नां दे जाड़ै च कत्ते म्हीन्ने दी पुन्नेआं गी झिड़ी दा मेला लगदा ऐ। ए मेला बावा जित्तो ते उन्दी धी बुआ कौड़ी दे अमर बलिदान दी सम्हालै च लगदा ऐ। बावा जित्तो इक करसान हा जिसनै जिमींदर कन्ने अन्न-दाने दी बंडै पर झगड़ा होई जाने कारण अपने हक्कै लेई ढिड्डै च कटारा मारियै जान दई ओड़ी ही। इस मेले दी इन्नी परसिद्धी ऐ जे डुग्गर दे लावा पंजाब थमां बी बड़ी बद्ध गिनतरी च लोक इत्थें औंदें न। गन्ने इस मेले दी खास सगात समझी जन्दी ऐ। लोक अक्सर घरें परतोंदे होई, मेले चा गन्ने खरीदी लैंदे न। मेले च बजार, दकानें दे लावा खेढ़-तमाशें ते कुश्तियें दे मकाबले बी होंदे न। आले-दुआले दे ग्रांएं दे लोक पशुयें दी मण्डी बी लांदे न, जित्थें माल बच्छे दी खरीद-फरोख्त होंदी ऐ।